Jul 10,2015
మార్చి నాటికి తొలి 'రుణం'
రష్యా : రుణ గ్రహీతల ఆసక్తులకు అనుగుణంగా బ్రిక్స్‌ బ్యాంకు కీలకంగా పని చేస్తుందని ఆ సంస్థ చీఫ్‌ కెవి కామత్‌ అన్నారు. బ్రెజిల్‌, రష్యా, ఇండియా, చైనా, సౌత్‌ ఆఫ్రికా తదితర ఐదు దేశాలు కలిసి న్యూ డెవలప్‌మెంట్‌ బ్యాంకు (ఎన్‌డిబి)ను ఏర్పాటు చేశాయి. 100 బిలియన్‌ డాలర్లతో ఈ బ్యాంకును అందుబాటులోకి తెస్తున్నాయి. ఎన్‌డిబికి తొలి ప్రెసిడెంట్‌గా ఐదేళ్ల కాలపరిమితితో కామత్‌ నియమతులయ్యారు. కొత్త సభ్యులను చేర్చుకునే అంశంపై ఆయన మాట్లాడుతూ తొలుత తాము బ్యాంకు విధివిధానాలు, ఇతర ప్రక్రియలపై దృష్టి కేంద్రీకరించామన్నారు. అనంతరం సభ్యుల పెంపుపై బోర్డులో నిర్ణయం తీసుకుంటామని చెప్పారు. ఈ బ్యాంకు షాంగై ప్రధాన కేంద్రంగా పని చేస్తుంది. మంగళవారం మాస్కోలో బోర్డు ఆఫ్‌ గవర్నర్స్‌ సమావేశం జరిగింది. స్థాపన విధానాన్ని పూర్తి చేసింది. ఇంతక్రితం రోజు ఏడో బ్రిక్స్‌ సమ్మిట్‌ ప్రారంభం అయ్యింది. రుణదాత ఉద్దేశ్యంతో మాత్రమే తాము చూడమని, రుణ గ్రహీతల ఆసక్తులను కాపాడుతామని పేర్కొన్నారు. ప్రారంభంలో రుణదాతలు సాధారణంగా తమ సొంత ఆసక్తులను దృష్టిలో పెట్టుకుని పని చేస్తారని పేర్నొన్నారు. కాగా ఎన్‌డిబి నూతన కల్పనలను సృష్టించడానికి ప్రయత్నిస్తుందన్నారు. అభివృద్ధి చెందుతున్న దేశాలు ఏర్పాటు చేసిన బ్రిక్స్‌ బ్యాంకు ఫలితాలపై అవి ఆసక్తిగా ఎదురు చూస్తున్నాయని పేర్కొన్నారు. అభివృద్ధి చెందుతున్న ప్రస్తుత ప్రపంచంలో ఈ దేశాల ప్రభుత్వాలు తమ అవసరాలు తీర్చుకోవడానికి ఈ బ్యాంకును ఏర్పాటు చేసుకున్నాయన్నారు. తమ కాళ్లపై ఎదగడానికి ఈ దారిని ఎంచుకు న్నాయన్నారు. ఇప్పటికిప్పుడు తమ దృష్టంతా నూతన కల్పనలు, బహుళ బ్యాంకులతో కలిసి పని చేయడమేనని కామత్‌ అన్నారు.
మీ స్నేహితులకు రికమెండ్ చెయ్యండి